অংশগ্রহণের পরিবেশ তৈরি করে নতুন নির্বাচনের ব্যবস্থা করতে হবে: জোনায়েদ সাকি
অংশগ্রহণমূলক নির্বাচনের পরিবেশ তৈরি করে নতুন করে নির্বাচন আয়োজনের দাবি জানিয়েছেন গণসংহতি আন্দোলনের প্রধান সমন্বয়ক জোনায়েদ সাকি।
মহান বিজয় দিবস উপলক্ষে সাভারের জাতীয় স্মৃতিসৌধে গণসংহতি আন্দোলনের পক্ষ থেকে মুক্তিযুদ্ধের বীর শহীদদের শ্রদ্ধা জানাতে এসে সাংবাদিকদের এই কথা বলেন তিনি।
জোনায়েদ সাকি বলেন, 'এই যে তামাশার নির্বাচন এটা বন্ধ করতে হবে, একটা অংশগ্রহণমূলক নির্বাচনের পরিবেশ তৈরি করতে হবে, রাজনৈতিক সংকটের সমাধান করতে হবে এবং পুনঃতফশিল করে নতুন নির্বাচনের ব্যবস্থা করতে হবে। মানুষ যে লড়ছে, এই লড়াইয়ের বিজয় অনিবার্য।'
জোনায়েদ সাকি বলেন, 'সরকার উন্নয়নের কথা বলে আমাদের ভোটের অধিকার কেড়ে নিয়েছে। স্বাধীনতার ৫৩ বছর পরে এসে আজকে ভোটাধিকারের জন্য লড়াই করতে হচ্ছে। যেই ভোটের অধিকার প্রতিষ্ঠা করার লড়াইটাকে আমরা স্বাধীনতা সংগ্রামে পরিণত করেছিলাম। রক্তের উপর দাঁড়িয়ে একটি রাষ্ট্র পত্তন করেছিলাম, সেই রাষ্ট্রে, সেই স্বাধীনতা আন্দোলনের নেতৃত্বদানকারী দলটি এখন মানুষের ভোটাধিকার কেড়ে নিয়েছে। এর চেয়ে এই জাতির দুর্ভাগ্য আর কী হতে পারে।'
তিনি বলেন, 'বাংলাদেশের মানুষ একাত্তর সালে লড়াই করেছিল, একটা স্বাধীন রাষ্ট্র পত্তন করেছে। এখন মানুষ ভোটাধিকারের জন্য, গণতন্ত্রের জন্য লড়াই করছে, এটাই মুক্তিযুদ্ধের আকাঙ্ক্ষা। মুক্তিযুদ্ধের আকাঙ্ক্ষা, চেতনা প্রতিষ্ঠা করতে এখন ভোটাধিকার ও গণতন্ত্রের জন্য লড়তে হবে।'

অংশগ্রহণমূলক নির্বাচনের পরিবেশ তৈরি করে নতুন করে নির্বাচন আয়োজনের দাবি জানিয়েছেন গণসংহতি আন্দোলনের প্রধান সমন্বয়ক জোনায়েদ সাকি।